**ПРОЕКТ НА ПРОЦЕДУРА ЗА ИЗБОР НА КРЕДИТНА/ФИНАНСОВА ИНСТИТУЦИЯ ПО ЧЛ. 19 ОТ ЗАКОНА ЗА ОБЩИНСКИЯ ДЪЛГ**

**Вносител: Здравко Димитров – Кмет на община Пловдив**

 **Проект**

Съгласно чл.26, ал.4 от Закона за нормативните актове, в законоустановения срок от 30 дни, община Пловдив чрез настоящото публикуване за обществена консултация, предоставя възможност на заинтересованите лица да направят своите предложения и становища по проекта на Правилника на е-mаil адрес: t\_yurieva@plovdiv.bg или в деловодството на община Пловдив, пл. „Стефан Стамболов” № 1.

**МОТИВИ:**

**I. МОТИВИ**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА ПРОЦЕДУРА ЗА ИЗБОР НА КРЕДИТНА /ФИНАНСОВА ИНСТИТУЦИЯ** **ПО ЧЛ. 19 ОТ ЗАКОНА ЗА ОБЩИНСКИЯ ДЪЛГ.**

**1. Причини, които налагат приемането на Процедура за избор на кредитна/финансова инститиуция по чл. 19 от Закона за общинския дълг.**

В Закона за общинския дълг се уреждат условията и редът за поемането на общински дълг и за издаването на общински гаранции, както и видовете общински дълг.

Всички финансови задължения, поети от името и за сметка на общината при спазване изискванията на този закон, съставляват общински дълг и представляват задължение на общината. Общински дълг се поема с решение на Общинския съвет.

 Общината може да поема както дългосрочен, така и краткосрочен дълг за финансиране на конкретно разписани в чл.4 и чл.5 от Закона за общинския дълг направления. Следва да се отбележи, че при поемане на дългосрочен дълг, проектът който ще бъде финансиран подлежи на обсъждане пред местната общност. Следващата стъпка е внасяне на предложение от Кмета на общината за поемане на дългосрочен, съответно краткосрочен дълг, което се разглежда и одобрява от Общинския съвет. От компетентността на Общинския съвет е да приеме решение за поемане на дълг, като определя: максималния размер на дълга, изразен чрез номиналната му стойност; валутата на дълга; вида на дълга; начина на обезпечаване; условията за погасяване; максималния лихвен процент, такси, комисиони и други.

С оглед на горното, следващият етап от поемането на общинския дълг е изборът на кредитна/финансова институция. Изборът се извършва по процедура приета от Общински съвет. До момента община Пловдив е била финансирана извън приложното поле на Закона за общинския дълг и не е било необходимо да бъде приемана такава процедура.

Предвид намерението на община Пловдив, свързано с поемане на общински дълг, както и разпоредбата на чл.19 от Закона за общинския дълг, следва да бъде приета Процедура за избор на кредитна/финансова институция от Общински съвет-Пловдив.

**При изработването на проекта на Процедура за избор на кредитна/финансова инститиуция по чл. 19 от Закона за общинския дълг са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.**

**Принцип на необходимост** – с приемането наПроцедура за избор на кредитна/финансова инститиуция ще бъдат изпълнено условието предвидено в чл.19 от Закона за общинския дълг, както и ще се даде възможност на община Пловдив да осъществи намеренията си.

**Принципът на обоснованост** – приемането на Процедура за избор на кредитна/финансова инститиуция по чл. 19 от Закона за общинския дълг се обосновава с разпоредбите на чл.19 от Закона за общинския дълг и при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл. 75, чл. 76, чл. 77 и чл. 79 от АПК.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив проектът с мотивите и предварителната оценка на въздействието публично са предоставени на заинтересованите лица и експерти, като в проекта за решение, представен пред Общински съвет **–** Пловдив, ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложеното приемане на Процедура за избор на кредитна/финансова инститиуция по чл. 19 от Закона за общинския дълг е в съответствие с нормативните актове от по**-**висока степен.

При изработване на проекта за приемане на Процедура за избор на кредитна/финансова инститиуция е спазен чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на проекта **-** Процедура за избор на кредитна/финансова инститиуция, която е прикачена към публикувания проект.

**II. Цел на приемане на Процедура за избор на кредитна/финансова инститиуция –**

Целта на община Пловдив е чрез приемането на Процедура за избор на кредитна/финансова институция да бъде изпълнена разпоредбата на чл.19 от Закона за общинския дълг, като бъде избрана кредитна/финансова институция въз основа на открита, прозрачна и недискриминационна процедура, проведена при условия и по ред, приети от Общинския съвет – Пловдив, с цел постигане на икономически най-изгодно решение за местната общност.

**III. Финансови средства, необходими за приемане на Процедурата.**

Не са необходими финансови средства за реализиране на проекта.

**IV. Очаквани резултати**

Очакваните резултати са: Да се избира кредитна/финансова институция въз основа на открита, прозрачна и недискриминационна процедура, проведена при условия и по ред, приети от Общинския съвет – Пловдив, с цел постигане на икономически най-изгодно решение за местната общност.

**V. Анализ за съответствие с правото на Европейския съюз**

Предлаганото приемане на Процедура за избор на кредитна/финансова институция е в съответствие с нормативните актове от по**-**висока степен, както и с тези на европейското законодателство.

Приемането на Процедура за избор на кредитна/финансова институция е подзаконов нормативен акт за прилагане на отделни разпоредби на Закона за местното самоуправление и местната администрация, Закона за общинския дълг, Закона за нормативните актове и други приложими законови разпоредби, поради което съответствието й с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

Проектът на подзаконовия нормативен акт е публикуван на официалната страница на община Пловдив на **16.02.2021г**.

След изтичане на законовия 30**-**дневен срок, предложенията и становищата по проекта на Процедура за избор на кредитна/финансова институция по чл. 19 от Закона за общинския дълг ще бъдат взети предвид и ще са публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** На основание разпоредбите на чл. 21, ал.1, т.23 и ал.2 от ЗМСМА, във връзка с чл.19 от Закона за общинския дълг, при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от ЗНА и във връзка с чл.75, чл.76, чл.77 и чл.79 от АПК.

**ПРОЕКТ НА РЕШЕНИЕ:**

 **І.** Приема Процедура за избор на кредитна/финансова институция по чл. 19 от Закона за общинския дълг.

**Приложения:**

**1. Приложение №1** – Процедура за избор на кредитна/финансова институция по чл. 19 от Закона за общинския дълг;

**2. Приложение №2** - Предварителна оценка на въздействието.